Det våde og blæsende vejr fortsætter hele mandagen, efter resterne af en tropisk storm har ramt Danmark.

Går du med forhåbninger om, at vejret klarer op senere på dagen, er der desværre en stor risiko for at blive skuffet. Resterne af den tropiske storm Lee har mandag ramt Danmark, og det har allerede fra morgenstunden givet masser af regn og blæst. Og det våde vejr fortsætter i Nordjylland henover mandagen, skriver Danmarks Meteorologiske Institut på sin hjemmeside. I løbet af formiddagen klarer det op for en kort stund, hvor vi kan se frem til en lille smule sol, mens vinden endnu står på. Efter middag begynder det igen at blæse kraftigt, hvor vi kan forvente hård vind - igen med byger - og en temperatur, der kun lige sniger sig op omkring de 15 grader. Den vejrudsigt fortsætter ud på natten, og tirsdag morgen kan vi igen se frem til vind og vand fra oven.